KIRJALLINEN KYSYMYS E-1403/98

esittäjä(t): Pedro Marset Campos (GUE/NGL) ja Laura González Álvarez (GUE/NGL) komissiolle

(11. toukokuuta 1998)

Aihe: Ibizan satamaa (Baleaarit, Espanja) koskevan erityissuunnitelman käsittelyssä tapahtuneet säännönvastaisuudet

Ibizan ja Formenteran kaupunkisuunnittelusta vastaava saarikomitea on hyväksynyt Ibizan satamaa koskevan erityissuunnitelman. On kuitenkin käynyt niin, että satamaa koskevan erityissuunnitelman käsittelemiseksi laadittuihin asiakirjoihin sisällytettiin ympäristövaikutusten arviointi huomattavasti myöhemmin kuin suunnitelmasta oli tiedotettu yleisölle. Näin ollen satamista vastaavan pääosaston toimet toteutettiin ilman tätä suuntaa-antavaa tutkimusta. Yleistä hälyä herätti ympäristövaikutusten arvioinnista tehdyssä selvityksessä esitetyt johtopäätökset. Selvityksessä puhutaan tietyistä hyvin merkittävistä ympäristöongelmista, jotka koskevat olennaisesti sosiokulttuuriseen maisemaan ja ympäristöön liittyviä näkökohtia ja joilla on lisäksi sosiaalisia seurauksia muuhun saareen, jonka talouden kannalta matkailu on tärkeä. On hieman yllättävää, että ympäristön tilan arvioinnista ja siitä tiedottamisesta vastaava pääosasto ei ole kuullut Baleaarien virallista arkkitehtiliittoa, joka vastustaa ja on ponnekkaasti arvostellut Ibizan satamaa koskevaa suunnitelmaa.

Jos hanke toteutetaan, se muuttaa peruuttamattomasti Ibizan kaupungin ja sen sataman nykyistä maisemakuvaa. Erityisesti näin tapahtuisi Faro de Botafochin, Isla Grossan ja Isla Valerinon sekä lähialueiden, kuten Platsa de Durosin osalta, joka häviäisi kokonaan. Nämä ovat alueita, jotka on erityisesti sisällytetty tällä hetkellä voimassa olevaan ja sovellettavaan Baleaarien maakuntasuunnitelmaan ja Evissan kunnan laatimaan kaupunkisuunnittelua koskevaan yleiseen suunnitelmaan, jolla alueet luokitellaan "erityissuojelua vaativiksi". Lisäksi hankkeen toteutuessa aiheutettaisiin tuhoa matkailijoiden käytössä olevalle asuinalueelle ja biologiselle maa- ja meriympäristölle.

1. Onko komissio tietoinen tästä tilanteesta?

2. Mihin toimiin komissio voi ryhtyä varmistaakseen, että Espanjan viranomaiset noudattavat yhteisön ympäristölainsäädäntöä, erityisesti direktiiviä 85/337/ETY(1) tiettyjen julkisten ja yksityisten hankkeiden ympäristövaikutusten arvioinnista, direktiiviä 92/43/ETY(2) luontotyyppien sekä luonnonvaraisen eläimistön ja kasviston suojelusta ja direktiiviä 90/313/ETY(3) ympäristöä koskevan tiedon saannin vapaudesta?

3. Voiko komissio sanoa, saako tämä hanke EU:lta rakennetukea?

4. Voisiko komissio antaa kaikki tiedot, jotka asiasta voidaan saada Espanjan viranomaisilta?

Komission jäsenen Ritt Bjerregaardinkomission puolesta antama vastaus

(18. kesäkuuta 1998)

Komissio ei ole tietoinen parlamentin jäsenten esittämistä seikoista.

Komissio pyytää Espanjan viranomaisten lausuntoa varmistaakseen, että tiettyjen julkisten ja yksityisten hankkeiden ympäristövaikutusten arvioinnista annettua neuvoston direktiiviä 85/337/ETY noudatetaan tässä erityistapauksessa.

Kyseessä olevan hankkeen kohteena oleva alue ei ole luonnonvaraisten lintujen suojelusta annetun neuvoston direktiivin 79/409/ETY(4) 4 artiklan nojalla nimetty lintujen suojelualue. Espanjan viranomaiset eivät myöskään ole ehdottaneet, että alue lisättäisiin luontotyyppien sekä luonnonvaraisen eläimistön ja kasviston suojelusta annetussa neuvoston direktiivissä 92/43/ETY säädettyyn Natura 2000 -verkkoon.

Parlamentin jäsenten toimittamien tietojen perusteella komissio ei voi päätellä, voidaanko direktiiviä 92/43/ETY soveltaa kysymyksessä esitettyihin seikkoihin.

Toimitetuista tiedoista ei myöskään pysty päättelemään, voidaanko ympäristöä koskevan tiedon saannin vapaudesta annettua neuvoston direktiiviä 90/313/ETY soveltaa kyseessä olevaan tapaukseen. Näistä seikoista ei käy ilmi, että toimivaltaiset viranomaiset olisivat virheellisesti estäneet ympäristöä koskevien tietojen saannin niille esitetystä pyynnöstä huolimatta.

Rakennerahastojen 5b -tavoitteen mukaisen Baleaarien toimintaohjelman yhteydessä määrätään maaseutualueiden ympäristötoimia (jotka kuuluvat alueviranomaisten toimivaltaan) koskevassa 2.5 toimenpiteessä 0,7 miljoonan pesetan (noin 4 000 ecun) määräraha viljelyaloja koskevan suunnitelman toteuttamiseksi ja 1,3 miljoonan pesetan (noin 7 700 ecun määräraha) Ibizan ja Formenteran erityissuunnitelman toteuttamiseksi,

On mahdollista, että jompaa kumpaa kyseisistä määrärahoista on käytetty tutkimusmäärärahana "Ibizan sataman erityishankkeessa". Viimeisimmässä ohjelman toteuttamista koskevassa kertomuksessa ei asiasta kuitenkaan mainita mitään.

(1) EYVL L 175, 5.7.1985, s. 40.

(2) EYVL L 206, 22.7.1992, s. 7.

(3) EYVL L 158, 23.6.1990, s. 56.

(4) EYVL L 103, 25.4.1979.